Nach de Tour:    Vegetarier und Huustier-Liebhaber besser dae Abschnitt uslah:  Han huet Abig e peruanischi Spezialitaet kaenneglaernt: "Cuy". S isch uf emene heisse Lava-Stei serviert worde. Gaesse han ich vo Hand, gschmoeckt haets wie e Mischig us Haas und Chicken, oder wohl eher Ente (chli fettiger als Chicken). Usgseh haets wie e flachdruckti Ratte, aber ohni Schwanz. Ja, und effektiv ischs es ganzes Meerschwein gsi, inkl. Chopf (aber de han ich noed gaesse). Naja, isch fein gsi, aber Abgnage isch scho noed so mis Ding.  Irgendwie isch's chli schad: eis Tier, so viel Chnoche, so waenig Fleisch und am Schluss no Hunger. Isch definitiv kei Alternative zu emene argentinische Rindsfillet. Allgemein iss ich in Peru guet, nachdem Bolivie i dere Hiisicht schwierig gsi isch.    Ja, und ebe FRUEHUFSTEHER bin ich da worde: nach daene 2 Taeg mit waenig Schlaf muess ich morn au scho wieder am 4i ufstah und uf de Bus uf Nazca, guet 10h.